**Bătrânii mei**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrânii mei se mai întorc spre seară

Sub uliți troienite de nămeți

Cu ochiul plâns și gerul în pomeți,

Bătrânii mei mai ies pe ulicioară,

S-asculte vreun lătrat târziu de câine

Să vânture oftaturi către moară

Unde-și vărsau tot focu’ odinioară

Pentru copii să plămădească- o pâine

Bătrânii mei trosnesc peste livadă

Din saci de oase descântate-n dor

Sunt îngropați de timp necruțător

De-aceea, seara vin să mă mai vadă

Bătrânii mei sub hamuri stinse -n ceară

Mi-au fost ca neaua peste pruni încinsă

Și mi-au lăsat o candelă aprinsă

Să mă găsească când se-ntorc spre seară